అద్భుత శతకంతో యాషెస్‌ రికార్డులు బ్రేక్ చేసిన స్మిత్
TNN| Nov 25, 2017, 11.39 AM IST
యాషెస్ సిరీస్ తొలి టెస్టులో ఆస్ట్రేలియా కెప్టెన్ స్టీవ్ స్మిత్ అదరగొట్టాడు. కెప్టెన్ హోదాలో మొదటి యాషెస్ మ్యాచ్ ఆడుతున్న స్మిత్ అజేయ శతకంతో ఆసీస్‌ను ఆదుకున్నాడు. 76 పరుగులకే నాలుగు కీలక వికెట్లు కోల్పోయి కష్టాల్లో ఉన్న ఆసీస్‌ను అద్భుత పోరాటంతో ఆధిక్యంలో నిలిపాడు. షాన్ మార్ష్‌(51) తో కలిసి ఐదో వికెట్‌కు 99 పరుగులో జోడించిన స్మిత్.. ఇంగ్లాండ్ బౌలర్లను నిలువరించాడు. రెండో రోజు ఆటముగిసే సమయానికి ఆసీస్ 4 వికెట్ల నష్టానికి 165 రన్స్ చేయగా... మూడో రోజు అర్ధ శతకం సాధించిన అనంతరం మార్ష్ పెవిలియన్ చేరాడు.
ఏడేళ్ల తర్వాత టెస్టు క్రికెట్లోకి అడుగుపెట్టిన టిమ్ పెయిన్ 13 పరుగులకే వెనుదిరిగి నిరాశపరిచాడు. స్టార్క్ కూడా 6 పరుగులకే అవుటైనా.. తర్వాత క్రీజులోకి వచ్చిన ప్యాట్ కమిన్స్ (42) స్మిత్‌కు చక్కటి సహకారం అందించాడు. అతడి అండతో స్కోరు బోర్డును ముందుకు నడిపిన స్మిత్.. 261 బంతుల్లో సెంచరీ సాధించాడు. చివరి వరుస బ్యాట్స్‌మెన్‌తో కలిసి ఆసీస్‌కు 26 పరుగుల ఆధిక్యం కట్టబెట్టాడు. 326 బంతుల్లో 141 పరుగులతో నాటౌట్‌గా నిలిచాడు. తద్వారా టెస్టుల్లో తనెంత స్పెషల్ ఆటగాడో చాటి చెప్పాడు.
బ్రిస్బేన్ టెస్టు తొలి ఇన్నింగ్స్‌లో ఇంగ్లాండ్ 302 పరుగులకు ఆలౌట్ అయ్యింది. స్మిత్ రాణించడంతో ఆసీస్ 328 పరుగులు చేసింది. యాషెస్‌ సిరీస్‌కు తొలిసారి కెప్టెన్‌గా వ్యవహరిస్తూ అజేయ సెంచరీ సాధించడంతోపాటు ఎక్కువ పరుగులు చేసిన ఆటగాడిగా స్మిత్ రికార్డు నెలకొల్పాడు. 114 ఏళ్ల యాషెస్ రికార్డులను స్టీవ్ తిరగరాశాడు.
CENTURY for Steve Smith, his first of the #Ashes summer! What a match we have on our hands in Brisbane! pic.twitter.com/KS8Nok51bd
— Cricket Network (@CricketNetwork) November 25, 2017
స్మిత్ ఓపికగా ఆడుతూ.. ఆసీస్‌ను ఆదుకున్న వైనం క్రికెట్ ఫ్యాన్స్‌ను ఆకట్టుకుంది. కోల్‌కతా టెస్టు రెండో ఇన్నింగ్స్‌లో ఓవైపు వికెట్లు పడుతున్నా.. టీమిండియా కెప్టెన్ విరాట్ కోహ్లి దూకుడుగా ఆడి సెంచరీ బాదిన సంగతి తెలిసిందే. అద్భుతమైన ఆటతీరుతో ఒత్తిడిలో ఉన్న భారత్‌ను కోహ్లి మెరుగైన స్థితిలో నిలిపాడు. చివరి రోజు లంచ్ తర్వాత లంక తీవ్ర ఒత్తిడికి గురై ఓటమి అంచుకు చేరిందంటే.. దానికి బౌలర్ల ప్రదర్శన, విరాట్ ఇన్నింగ్సే ప్రధాన కారణం. కోహ్లి, స్మిత్ లాంటి ఆటగాళ్లు తమ అద్భుత బ్యాటింగ్‌తో మ్యాచ్ స్వరూపాన్నే మార్చేయగలమని మరోసారి నిరూపించారు.